Twee SA vroue hou medalje-hoop lewendigTatjana Schoenmaker. (Foto: Anton geyser/SASPA/SASI) Tatjana Schoenmaker en Kaylene Corbett het hul plekke bespreek in Vrydag se 200 m-borsslageindronde by die Olimpiese Spele in Tokio. Schoenmaker het die vinnigste gekwalifiseer vir die eindronde nadat sy vroeg Donderdagoggend in die tweede halfeindronde eerste geëindig het in ’n tyd van 2:19.33. Haar tyd was net 17 sekondes stadiger as die 2:19.16 wat sy in Woensdag se uitdunronde geswem het en sodoende nóg ’n Olimpiese rekord laat spat het. Kaylene Corbett in aksie. (Foto: Anton geyser/SASPA/SASI) Corbett het die vierde vinnigste kwalifiserende tyd vir die eindronde opgestel nadat sy in die eerste halfeindronde van die 200 m-borsslag ’n persoonlike beste tyd van 2:22.08 geswem het. Amerika se Lilly King was tweede in dié halfeindronde en het vyfde vinnigste vir die eindronde gekwalifiseer. Evgeniia Chikunova, wat onder die vaandel van die Russiese Olimpiese Komitee (ROC) deelneem, het die tweede vinnigste kwalifiserende tyd vir die eindronde opgestel en Annie Lazor van Amerika die derde vinnigste tyd. Schoenmaker het Dinsdag Suid-Afrika se eerste medalje by die Olimpiese Spele gewen toe sy tweede in die 100 m-borsslag geëindig het. Sy het sodoende die eerste vrou in twee dekades, naas Penny Heyns, geword om ’n medalje vir Suid-Afrika in die swembad te wen.